ZAPISNIK

25. sjednice Vijeća Mjesnog odbora „Pavao Šubić”
održane 29. ožujka 2023., u 18.00 sati u prostorijama Mjesnog odbora „Pavao Šubić“, Šubićeva 40/2

NAZOČNI ČLANOVI VIJEĆA:
Nikolina Hrust, Neven Penzar, Vladimir Resnik, Roman Roland, Andrea Vranić.
Predsjedavajući: Neven Penzar, Predsjednik Vijeća
Zapisnik vodi: Nikolina Hrust, Potpredsjednica Vijeća

	Predsjednik konstatira da su na 25. sjednici Vijeća Mjesnog odbora „Pavao Šubić” nazočni svi članovi Vijeća, što znači da Vijeće može pravovaljano odlučivati, te otvara 25. sjednicu Vijeća Mjesnog odbora „Pavao Šubić”.
Članovi Vijeća jednoglasno su prihvatili zapisnik sa 24. sjednice Vijeća Mjesnog odbora i prijedlog Dnevnog reda 25. sjednice Vijeća Mjesnog odbora s dopunama.

DNEVNI RED

1.	Izvješće o radu Vijeća Mjesnog odbora „Pavao Šubić“ za 2022.
2.	Program rada Vijeća Mjesnog odbora „Pavao Šubić“ za 2023.
3.	Zaključak o prijedlogu utroška sredstava sa pozicije Ostali nespomenuti rashodi poslovanja Vijeća Mjesnog odbora „Pavao Šubić“ za 2023.
4.	Prijedlog Odluke o izradi izmjena i dopuna Generalnog urbanističkog plana Grada Zagreba, mišljenje, daje se
5.	Prijedlog Odluke o izradi izmjena i dopuna Generalnog urbanističkog plana Sesveta, mišljenje, daje se
6.	Izvještaj s 20. koordinacije predsjednika Vijeća Gradske četvrti Donji grad i predsjednika vijeća Mjesnih odbora Gradske četvrti Donji grad
7.	Projekcije gradskih ureda o smještaju spremnika za otpad i rasporedu boksova u tri Mjesna odbora u Donjem gradu (Mjesni odbor „Kralj Zvonimir”, Mjesni odbor „Matko Laginja” i Mjesni odbor „Pavao Šubić”) koja nisu bila obuhvaćena planom postavljanja podzemnih spremnika
8.	Informacije o nabavi promotivnih materijala za potrebe gradskih četvrti i mjesnih odbora, organizaciji dijela manifestacija raznih ustanova te nabavi razglasa i rasvjete u sklopu manifestacija
9.	Pitanja i prijedlozi


Ad 1. Izvješće o radu Vijeća Mjesnog odbora „Pavao Šubić“ za 2022.
Predsjednik Vijeća iznio je članovima Vijeća Izvješće o radu Vijeća Mjesnog odbora za 2022. i članovi Vijeća su ga jednoglasno prihvatili.
Vijeće Mjesnog odbora jednoglasno donosi

IZVJEŠĆE O RADU
Vijeća Mjesnog odbora „Pavao Šubić“ za 2022. godinu

U 2022. godini Vijeće Mjesnog odbora održalo je ukupno 11 sjednica. 
Osnovne djelatnosti bile su usmjerene na poboljšanje infrastrukturnih problema, donošenje akata Vijeća i sudjelovanje u donošenju odluka Skupštine Grada, gradonačelnika i gradskih upravnih tijela.
Vijeće je donoseći zaključke nastojalo što uspješnije pridonositi rješavanju problema svih građana na svom području. Na sjednicama se raspravljalo o različitim problemima i prijedlozima koje su davala vijeća mjesnih odbora, građani, udruge građana i institucije kao što su škole, dječji vrtići i slično.

PREDSJEDNICA VIJEĆA
Predsjednica je redovito sazivala sjednice Vijeća, predlagala dnevni red i predsjedavala na 10 od 11 sjednica. Usko je surađivala s predsjednikom Gradske četvrti Donji grad u sastavljanju dnevnog reda, te prisustvovala sastancima koordinacije za rad Vijeća mjesnih odbora (6 od 7).

POTPREDSJEDNIK VIJEĆA
Pomagao je predsjednici Vijeća, te obavljao i sve poslove koji su mu se povjerili. Sudjelovao je u pripremi prioriteta za 2023. godinu.

ČLANOVI VIJEĆA
Članovi Vijeća svoj rad su realizirali prvenstveno putem sjednica Vijeća na koje su se redovito odazivali, u prosjeku 4 od ukupno 5 članova.
Članovi Vijeća su na sjednicama raspravljali i izjašnjavali se o svim pitanjima koja su bila na dnevnom redu, davali su razne inicijative, prijedloge i postavljali pitanja radi poboljšanja života građana na svom području, posebice problema odlaganja i recikliranja otpada, vandalskog grafitiranja i parkirnih mjesta.

ZAKLJUČNE OCJENE
Vijeće je u radu nastojalo što je moguće više detektirati i riješiti probleme na svom području, surađivati s građanima i obavještavati ih o bitnim odlukama koje se tiču života u mjesnom odboru i Gradu. Zaprimljeno je i odgovoreno na 17 upita građana mailom i jedan pismom, a odaslano je 8 upita prema gradskim službama vezano uz zamijećene ili prijavljene probleme.

Ad 2. Program rada Vijeća Mjesnog odbora „Pavao Šubić“ za 2023.
[bookmark: _Hlk130809810]Predsjednik Vijeća je predstavio program rada Vijeća za 2023. godinu koji su članovi Vijeća jednoglasno prihvatili.
Vijeće Mjesnog odbora jednoglasno donosi


PROGRAM RADA VIJEĆA
MJESNOG ODBORA „PAVAO ŠUBIĆ“
ZA 2023. GODINU


Na temelju Poslovnika i Pravila Vijeća Mjesnog odbora „Pavao Šubić“, te sukladno Statutu Grada Zagreba, svoj program za 2023. godinu Vijeće temelji na najaktualnijim komunalnim potrebama za poboljšanje standarda građana sa područja Mjesnog odbora „Pavao Šubić“.

Vijeće Programom rada obvezno:

1. Donosi financijski plan
2. Donosi plan malih komunalnih akcija Mjesnog odbora, koji je sastavni dio plana komunalnih aktivnosti gradske četvrti
3. Donosi Izvješće o radu Vijeće Mjesnog odbora „Pavao Šubić“ 
4. Prati realizaciju Plana komunalnih aktivnosti i Programa održavanja komunalne infrastrukture
5. Raspravlja i donosi zaključke na osnovi zahtjeva građana
6. Raspravlja i donositi mišljenja o prijedlozima akata o kojima gradonačelnik, Gradska skupština, gradski uredi i vijeće gradske četvrt, traže mišljenje vijeća mjesnog odbora.
7. Odlučuje o raspolaganju imovinom Mjesnog odbora


Vijeće može donijeti plan potreba za aktivnostima, programima i projektima unapređenja kvalitete života građana koji su od interesa za pojedini dio mjesnog odbora ili za cijeli mjesni odbor i utvrđuje prioritete u njegovoj realizaciji;


Program rada Vijeća Mjesnog odbora „Pavao Šubić“ temelji se i na kontinuitetu svih prethodnih aktivnosti mjesnoga odbora i zahtjevima građana.
 
Prema navedenom Vijeće će Programom rada: 

1. u što većoj mjeri pridonijeti kvalitetnijem razvoju i radu mjesnog odbora;
2. pomoći u održavanju, opremanju i obnovi prostora mjesnog odbora;
3. podržavati realizaciju različitih aktivnosti programa udruga i udruženja građana;
4. sustavno prikupljati i obrađivati, te učiniti dostupnim sve podatke o Mjesnom odboru, kao nužnu pretpostavku za utjecaj građana i njihovih predstavničkih tijela na razvoj mjesnog odbora (posebice uređenja naselja, održavanje komunalnog reda i zaštite okoliša, djelovanja javnih službi itd.), rješavanju prometa na mjesnom odboru, kao i prometa u mirovanju;
5. nastojati kvalitetnije i temeljitije informirati građane o svim aktivnostima na području mjesnog odbora;
6. predlagati izvođenja većih zahvata na objektima komunalne infrastrukture, kao i izgradnju drugih javnih objekata (vrtići, škole, javne garaže, sportske dvorane), a koje nije moguće financirati sredstvima kojima raspolaže mjesni odbor;
7. inicirati izradu Programa kulturnih aktivnosti na području mjesnog odbora u suradnji sa Vijećem Gradske četvrti Donji grad, te osigurati prostore i druge uvjete za njihovu realizaciju.

Od predloženih 7 malih komunalnih akcija, Vijeće će aktivno raditi na njihovu provođenju u okvirima financijskih mogućnosti, ali prvenstveno: Uređenju parka Bartola Kašića (kat. č. 6480/1 i 6480/16), Uređenje Parka kneza Zdeslava – obnova fontane Želimira Janeša (kat. č. 7524/3), Čišćenju područja Bloka Badel i Gorica (kat. č. 6340, 6341/1, 6347, 6348/1, 6348/2.), Oslikavanju zida sa sjeverne strane parkirališta na uglu Derenčinove i Martićeve ulice (kat. Č. 6348/2), sadnji drveća u Martićevoj ulici (k.č.6348/2) i opremi za dječje vrtiće Vedri dani (Mirona Makanca 11a i Fra F. Grabovca 26a)



Realizacija navedenog Programa rada ovisiti će o:

· sudjelovanju članova vijeća u radu;
· izvršenju proračuna Grada Zagreba;
· suradnji s nadležnim tijelima Gradske uprave Zagreba;
· suradnji s Vijećem Gradske četvrti Donji grad;
· suradnji građana Gradske četvrti Donji grad.






Ad 3. Zaključak o prijedlogu utroška sredstava sa pozicije Ostali nespomenuti rashodi poslovanja Vijeća Mjesnog odbora „Pavao Šubić“ za 2023.
Predsjednik Vijeća Mjesnog odbora izvijestio je prisutne o prijedlogu utroška sredstava sa pozicije Ostali nespomenuti rashodi poslovanja Vijeća Mjesnog odbora "Pavao Šubić" za 2023. i prijedlog je jednoglasno prihvaćen.
Vijeće Mjesnog odbora jednoglasno donosi

ZAKLJUČAK

o prijedlogu utroška sredstava sa pozicije
ostali nespomenuti rashodi poslovanja za 2023.


1. Vijeće Mjesnog odbora „Pavao Šubić“ iz Razdjela Proračuna Grada Zagreba 00502 na poziciji 271-3299 za 2023. ima 650,00 EUR.

2. Vijeće Mjesnog odbora „Pavao Šubić“ predlaže utrošak sredstava iz točke 1. ovog zaključka na sljedeći način:

1. Za potrebe promocije rada Mjesnog odbora	                   650,00 EUR


                   Ukupno:	650,00	EUR

3. Zaključak dostaviti Vijeću Gradske četvrti Donji grad i Gradskom uredu za mjesnu samoupravu, civilnu zaštitu i sigurnost.


Ad 4. 	Prijedlog Odluke o izradi izmjena i dopuna Generalnog urbanističkog plana Grada Zagreba, mišljenje, daje se
Predsjednik Vijeća Mjesnog odbora izvijestio je članove Vijeća o Prijedlogu Odluke o izradi izmjena i dopuna Generalnog urbanističkog plana Grada Zagreba, a Prijedlog su članovi Vijeća jednoglasno prihvatili.
Vijeće Mjesnog odbora jednoglasno donosi

[bookmark: _Hlk132881903]Z A K L J U Č A K

o prijedlogu Odluke o izradi izmjena i dopuna Generalnog urbanističkog plana 
Grada Zagreba

1. Vijeće Mjesnog odbora „Pavao Šubić“ daje pozitivno mišljenje o prijedlogu Odluke o izradi izmjena i dopuna Generalnog urbanističkog plana Grada Zagreba.

2. Ovaj se zaključak dostavlja Vijeću Gradske četvrti Donji grad.


[bookmark: _Hlk133412836]Ad 5. Prijedlog Odluke o izradi izmjena i dopuna Generalnog urbanističkog plana Sesveta, mišljenje, daje se
Predsjednik Vijeća Mjesnog odbora predstavio je članovima Vijeća Prijedlog Odluke o izradi izmjena i dopuna Generalnog urbanističkog plana Sesveta, no članovi Vijeća smatraju da nemaju dovoljno saznanja o navedenoj gradskoj četvrti i njenom urbanističkom razvoju, te se ne osjećaju kompetentnima dostaviti svoje mišljenje.
Vijeće Mjesnog odbora jednoglasno donosi

Z A K L J U Č A K

o Prijedlogu Odluke o izradi izmjena i dopuna Generalnog urbanističkog plana Sesveta


1. Vijeće Mjesnog odbora „Pavao Šubić“ je suzdržano od davanja mišljenja o Prijedlogu Odluke o izradi izmjena i dopuna Generalnog urbanističkog plana Sesvete.

2. Ovaj se zaključak dostavlja Vijeću Gradske četvrti Donji grad.


Ad. 6. Izvještaj s 20. koordinacije predsjednika Vijeća Gradske četvrti Donji grad i predsjednika vijeća mjesnih odbora Gradske četvrti Donji grad
Predsjednik Vijeća Mjesnog odbora Neven Penzar izvijestio je članove Vijeća o sastanku Predsjednika Gradske četvrti Donji grad s Predsjednicima mjesnih odbora, i izdvojio temu o usporavanju prometa koja se tiče i dijelova Mjesnog odbora "Pavao Šubić".

Ad. 7. Projekcije gradskih ureda o smještaju spremnika za otpad i rasporedu boksova u tri mjesna odbora u Donjem gradu (Mjesni odbor „Kralj Zvonimir”, Mjesni odbor „Matko Laginja” i Mjesni odbor „Pavao Šubić”) koja nisu bila obuhvaćena planom postavljanja podzemnih spremnika
Predsjednik Neven Penzar predstavio je članovima Vijeća Projekcije gradskih ureda o smještaju spremnika za otpad i rasporedu boksova u tri mjesna odbora u Donjem gradu (Mjesni odbor „Kralj Zvonimir”, Mjesni odbor „Matko Laginja” i Mjesni odbor „Pavao Šubić”) koja nisu bila obuhvaćena planom postavljanja podzemnih spremnika, a uvidom u prezentirane karte s lokacijama navedenih spremnika i boksova članovi Vijeća su iznijeli svoje komentare. Svi članovi Vijeća su i dalje protiv isključivanja triju mjesnih odbora na istočnom dijelu Gradske četvrti Donji grad iz obuhvata podzemnih spremnika, a imali su i dodatne komentare. Prema reakcijama stanara upućenih mailom Vijeću Mjesnog odbora ili direktnim kontaktom, Nikolina Hrust je izvijestila o problemu boksa za zgrade na adresi Šubićeva 19 i 21, od kojih su stanari zgrade u Šubićevoj 21 odlučili da će kantu za miješani komunalni otpad ipak držati u stubišnom prostoru, pa bi boks bio postavljen samo za stanare zgrade u Šubićevoj 19. Primijećeno je i da je na uvidu u ljeto 2022. u Makančevoj ulici ponuđena lokacija za smještaj boksa kod zgrade na k.br. 11 koji, bi se služili stanari više zgrada, a svojim smještajem ne bi oduzimali parkirna mjesta u ulici.
Vijeće Mjesnog odbora donosi

[bookmark: _Hlk134095357]Z A K LJ U Č A K
o lokacijama za smještaj spremnika za otpad i boksova na području Mjesnog odbora „Pavao Šubić“
1. Vijeće Mjesnog odbora "Pavao Šubić" traži od nadležnih službi da se još jednom preispitaju lokacije za smještaj spremnika za otpad i boksova da se stanarima ne bi stvarali troškovi za izradu boksova ako su u međuvremenu odlučili kante za miješani otpad ipak smjestiti unutar katastarske čestice svoje zgrade.
[bookmark: _Hlk133416460]2. Ovaj zaključak će biti dostavljen Vijeću Gradske četvrti Donji grad na daljnje postupanje.

Ad. 8. Informacije o nabavi promotivnih materijala za potrebe gradskih četvrti i mjesnih odbora, organizaciji dijela manifestacija raznih ustanova te nabavi razglasa i rasvjete u sklopu manifestacija
Predsjednik Vijeća Neven Penzar raspravljao je s članovima Vijeća o potrebama i željama Vijeća da na području Mjesnog odbora "Pavao Šubić" organiziraju događanja, mali koncerti, kino projekcije i akcije u suradnji s građanima pri kojima bi se za građane koji bi se odazvali akciji izradile majice s otiskom nekog prepoznatljivog motiva iz mjesnog odbora ili teksta.
Vijeće Mjesnog odbora "Pavao Šubić" odlučilo je iz svojih sredstava izdvojiti određenu sumu novca za izradu promotivnih majica za aktivnosti u kojima bi sudjelovali građani iz Mjesnog odbora.
U sklopu promotivnih aktivnosti organizirale bi se ljetne kino projekcije na otvorenom kojima bi se simbolično povezala tri kina koja su postojala oko Mjesnog odbora (Mosor, Studio, Partizan) a koja danas više nemaju funkciju kinematografa.

Ad. 9. Pitanja i prijedlozi
U sklopu razmatranja smanjenog broja parkirnih mjesta na području Mjesnog odbora zbog zauzeća 14 parkirnih mjesta na parkiralištu u Derenčinovoj ulici i 15 parkirališnih mjesta ispred zgrade Zagrebačke banke u Vlaškoj 108, Vijeće Mjesnog odbora podržava prijedlog člana Vijeća Vlade Resnika kojim se traži da se stanovnicima Mjesnog odbora "Pavao Šubić" omogući parkiranje po povlaštenim cijenama u javnim garažama Gorica i Kvatrić.

Vijeće Mjesnog odbora donosi

Z A K LJ U Č A K

1. Vijeće Mjesnog odbora "Pavao Šubić" traži od Zagrebačkog holdinga d.o.o., Podružnice Zagrebparking da stanovnicima s prebivalištem na području Mjesnog odbora "Pavao  Šubić" omogući povlaštene cijene za pretplatne, višednevne karte za parkiranje u javnim garažama Gorica i Kvatrić.
2. Ovaj zaključak će biti dostavljen Vijeću Gradske četvrti Donji grad na daljnje postupanje.

Sjednica je završena u 20:00 sati.
Zapisnik je vodila Nikolina Hrust.

KLASA: 024-08/23-003/679
URBROJ: 251-13-11-1/003-23-2
Zagreb, 29. ožujka 2023.


Predsjednik Vijeća Mjesnog odbora
„Pavao Šubić“
[bookmark: _GoBack]        Neven Penzar, v.r.

